Denis McLaughlin Band med Pia Nygaard, Alexander Nielsen og Jens Holgersen

Irsk pub stemning hvor alle synger med, men også intense øjeblikke, hvor de stærke historier griber en om hjertet.

Denis McLaughlin er et stort navn indenfor irsk folkemusik i Danmark. Han er fra Derry i Irland, og bosatte sig i det sønderjyske tilbage i 1980érne. Han blev hurtigt en førende irsk musiker i det danske og har siden været en inspirator for flere generationer af danske folkemusikere.
Denis synger med en meget stærk og flot vokal, både de stille ballader og de gode kendte pub-sange, som alle synger med på. Endvidere giver han også flere bud på egne sange, som ofte er præget af et glødende samfundsengagement. Med historier der fortæller om vilkårene for de svageste. Han akkompagnerer sig selv med guitar, oktav mandolin, banjo, bodhran og bones. Det er en intens musikalsk oplevelse med fyrige irske rytmer og medrivende sing-along sange.
Denis McLaughlin er i selskab med den fine violinist Pia Nygaard. Hun har fulgt Denis siden 2012.  Pia er konservatorieuddannet og kendte meget lidt til Irsk musik da hun startede. Men siden mødet med Denis er hun blevet en skattet del af det irske folk-miljø i Danmark. Hun farver musikken i mange nuancer, med sine bløde sprøde klang både med stemme og violin.
Jens Holgersen har spillet med Denis on and off siden starten af nullerne. Han lægger en god og stabil bund med sin smukt klingende kontrabas. Alexander Nielsen der spiller fløjter og synger kor er kommet med i bandet 2019. Han og hans brødre i bandet Almost Irish er alle elever af Denis McLaughlin.

Hvis forholdene taler for det, optræde vi også som trio / duo eller Denis McLaughlin solo.